**ELŐTERJESZTÉS**

**Szombathely Megyei Jogú Város Közgyűlésének**

**Városstratégiai, Idegenforgalmi és Sport Bizottságának 2022. január 25-i ülésére**

**Javaslat Szombathely Fenntartható Energia és Klímavédelmi Akciótervének alkalmazásával kapcsolatos döntés meghozatalára**

Szombathely Megyei Jogú Város Közgyűlése a 259/2021. (XII.16.) Kgy. számú határozatával fogadta el a város Fenntartható Energia és Klíma Akciótervét (SECAP), amelyben Szombathely Megyei Jogú Város Önkormányzata kinyilvánította elkötelezettségét a klímavédelem mellett, és célként tűzte ki egy haladó szemléletű klímabarát város létrehozását a CO2 kibocsátás csökkentése mellett, mind az önkormányzat, intézményei és cégei tekintetében.

A Közgyűlés ezzel egyidejűleg a 258/2021. (XII.16.) Kgy. számú határozatában Koczka Tibor képviselő úrral együtt felkért arra, hogy vizsgáljuk meg, milyen módon lehet a jövőbeni városfejlesztést érintő előterjesztésekbe szükség szerint beépíteni, hogy az adott beruházás mennyiben felel meg az elfogadott Fenntartható Energia és Klíma Akciótervnek, és ennek eredményéről adjunk tájékoztatást a Városstratégiai, Idegenforgalmi és Sportbizottság részére.

A közgyűlési döntés alapján azt a – Koczka Tibor képviselő úrral egyeztetett – javaslatot terjesztem a Tisztelt Bizottság elé, hogy a jövőben az önkormányzati beruházások tervezésénél minden esetben legyen kötelező a tervezőt nyilatkoztatni arról, hogy az adott beruházás szempontjából relevánsak-e az elfogadott Fenntartható Energia és Klíma Akcióterv előírásai. Amennyiben igen, akkor a tervező számára elő kell írni, hogy vegye figyelembe az Akciótervben meghatározott, elérni kívánt célokat, javaslatokat, gyakorlati környezetpolitikai lépéseket, és mutassa be a beruházásnak az Akciótervvel való összehangját.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2022. január „ ”**

**/: Németh Ákos :/**

**HATÁROZATI JAVASLAT**

**….…./2022. (I.25.) VISB. számú határozat**

1. A Városstratégiai, Idegenforgalmi és Sport Bizottság egyetért azzal, hogy a jövőben az önkormányzati beruházások tervezésénél minden esetben legyen kötelező nyilatkoztatni a tervezőt arról, miszerint az adott beruházás szempontjából relevánsak-e az elfogadott Fenntartható Energia és Klíma Akcióterv előírásai. Amennyiben igen, akkor a tervező számára elő kell írni, hogy vegye figyelembe az Akciótervben meghatározott, elérni kívánt célokat, javaslatokat, gyakorlati környezetpolitikai lépéseket, és azt, hogy mutassa be a beruházásnak a Fenntartható Energia és Klíma Akciótervvel való összhangját.

2. A Városstratégiai, Idegenforgalmi és Sport Bizottság felkéri a polgármestert, hogy a jövőben a fentieknek megfelelően járjon el az önkormányzati beruházások tervezőinek kiválasztásakor, a velük történő szerződéskötéskor.

3. A Bizottság felkéri a polgármestert, hogy a Fenntartható Energia és Klíma Akciótervvel szempontjából releváns előterjesztések tartalma térjen ki az adott előterjesztés Fenntartható Energia és Klíma Akcióterv viszonyára, összefüggéseire.

**Felelősök:** Dr. Nemény András, polgármester

Dr. Horváth Attila, alpolgármester

Németh Ákos, a fenntartható fejlődéssel, klímapolitikával és az önkormányzatnál regisztrált önkéntesek tevékenységével összefüggő feladatokat felügyelő tanácsnok

Dr. Károlyi Ákos, jegyző

Tóth Kálmán a Városstratégiai, Idegenforgalmi és Sport Bizottság elnöke

(a végrehajtás előkészítéséért:

Kalmár Ervin, a Városüzemeltetési Osztály vezetője)

**Határidő:** 1. pont: azonnal

2. 3. pont: folyamatos